PATVIRTINTA:

 VšĮ Rokiškio psichiatrijos ligoninės direktoriaus 2025-02-19 įsakymu Nr. 11

**VIEŠOSIOS ĮSTAIGOS ROKIŠKIO PSICHIATRIJOS LIGONINĖS ATSISAKYMO TEIKTI ASMENS SVEIKATOS PRIEŽIŪROS PASLAUGAS IR JŲ TEIKIMO NUTRAUKIMO TVARKOS APRAŠAS**

1. Viešosios įstaigos Rokiškio psichiatrijos ligoninės atsisakymo teikti asmens sveikatos priežiūros paslaugas ir jų teikimo nutraukimo tvarkos aprašas (toliau – Aprašas) nustato atsisakymo teikti asmens sveikatos priežiūros paslaugas ir jų teikimo nutraukimo tvarką ligoninės pacientams.
2. Šis aprašas galioja priėmimo ir bendrosios psichiatrijos skyriaus pacientams ir asmenims, kurie atvyksta į priėmimo skyrių dėl asmens sveikatos priežiūros paslaugų teikimo.
3. Gali būti atsisakyta teikti sveikatos priežiūros paslaugą pacientui arba paslaugos teikimas gali būti nutrauktas, jeigu paciento veiksmai kelia grėsmę sveikatos priežiūros specialisto, kito teikiant sveikatos priežiūros paslaugą dalyvaujančio sveikatos priežiūros įstaigos darbuotojo ir (ar) kitų pacientų sveikatai ar gyvybei.
4. Gali būti atsisakyta teikti sveikatos priežiūros paslaugą pacientui arba paslaugos teikimas gali būti nutrauktas jeigu pacientas asmens sveikatos priežiūros įstaigoje ar kitoje vietoje, kurioje jam turi būti pradėtos teikti arba teikiamos asmens sveikatos priežiūros paslaugos, nederamu ir nepagarbiu elgesiu žemina asmens sveikatos priežiūros specialisto garbę ir orumą ir tai trukdo jam ir (arba) kitiems pacientams teikti kokybiškas sveikatos priežiūros paslaugas, išskyrus atvejus, kai nederamą ir nepagarbų elgesį lemia jo sveikatos būklė ir (arba) kai jam teikiama būtinoji medicinos pagalba.
5. Kai teikiama būtinoji medicinos pagalba, nepradėti teikti sveikatos priežiūros paslaugos arba sustabdyti jos teikimą galima tik tuo atveju, kai pacientas savo veiksmais kelia grėsmę sveikatos priežiūros specialisto, kito teikiant sveikatos priežiūros paslaugą dalyvaujančio sveikatos priežiūros įstaigos darbuotojo ir (ar) kitų pacientų sveikatai ar gyvybei ir kai yra išnaudotos visos galimybės pašalinti šią grėsmę arba tokių galimybių nėra.
6. Pašalinus šią grėsmę arba jai išnykus, būtinoji medicinos pagalba turi būti pradėta teikti arba tęsiama nedelsiant.
7. Atsisakymą teikti asmens sveikatos paslaugas pacientui priima priėmimo ir bendrosios psichiatrijos skyriaus gydytojai – psichiatrai, o asmenims atvykusiems į priėmimo skyrių – budintis gydytojas - psichiatras.
8. Asmens sveikatos priežiūros paslaugas teikiantis asmens sveikatos priežiūros specialistas nustatęs Tvarkos 3 - 5 punktuose nurodytą pagrindą:
	1. įspėja pacientą žodžiu, kad dėl jo veiksmų gali būti nepradėtas / nutrauktas asmens sveikatos priežiūros paslaugų teikimas:
	2. jeigu žodinis įspėjimas paciento nesudrausmina ir paslaugų teikimą trikdanti veikla nėra nutraukiama, asmens sveikatos priežiūros specialistas esant poreikiui gali taikyti fizinio suvaržymo priemones, iškviečia sanitarus (saugumo užtikrinimui) bei pacientą gydantį gydytoją (arba budintį gydytoją - psichiatrą, arba skyriaus vedėją (pagrindų nepradėti / nutraukti asmens sveikatos priežiūros paslaugų teikimą pagrįstumo įvertinimui) ir jiems dalyvaujant dar kartą informuoja pacientą apie asmens sveikatos priežiūros paslaugų teikimo nepradėjimą / nutraukimą;
	3. jeigu pacientas nutraukia savo veiksmus, o paslaugą teikęs asmens sveikatos priežiūros specialistas atsisako pradėti / tęsti paslaugos teikimą, pacientą gydantis gydytojas (budintis gydytojas - psichiatras, skyriaus vedėjas esant galimybei, gali paskirti kitą asmens sveikatos priežiūros specialistą, kuris suteiks pacientui paslaugas. Asmens sveikatos priežiūros specialistas, įspėjęs pacientą apie ketinimą nepradėti / nutraukti paslaugų teikimą, medicinos dokumentuose aprašo paciento veiksmus, dėl kurių pacientas buvo įspėtas;
	4. jeigu pacientas nenutraukia savo veiksmų, gydantis gydytojas (budintis gydytojas - psichiatras) kartu su skyriaus vedėju įvertina ar pacientui yra reikalinga būtinoji medicinos pagalba.
	5. nustatęs, kad tokio poreikio nėra. priima sprendimą dėl paciento išrašymo iš Ligoninės. Priėmęs sprendimą išrašyti pacientą išaiškina jam teisę dėl tolimesnio gydymo kreiptis į kitą asmens sveikatos priežiūros įstaigą (išskyrus būtinąją medicinos pagalbą) teisės aktų nustatyta tvarka. Išrašydamas pacientą medicinos dokumentuose pažymi, kad paslaugų teikimas buvo nutrauktas dėl paciento veiksmų ir juos aprašo, o pacientas informuotas, kad paslaugas gali gauti kitoje asmens sveikatos priežiūros įstaigoje teisės aktų nustatyta tvarka. Gydantis gydytojas (budintis gydytojas - psichiatras, skyriaus vedėjas organizuoja paciento išlydėjimą iš Ligoninės patalpų.
	6. nustatęs, kad pacientui yra reikalinga būtinoji medicinos pagalba arba būtinas stacionarinis gydymas, vadovaujasi Tvarkos 6 punktu.
9. Jeigu nepradėjimas teikti asmens sveikatos priežiūros paslaugas nesusijęs su neteisėtais paciento veiksmais asmens sveikatos priežiūros specialistas išaiškina pacientui nepradėjimo teikti asmens sveikatos priežiūros paslaugas priežastis bei jo galimybes gauti šią paslaugą. Informacija apie nepradėjimą teikti paslaugas, taip pat pacientui pateikta informacija apie jo galimybę gauti šias paslaugas teisės aktų nustatyta tvarka yra užfiksuojama medicinos dokumentuose, pacientas su šia informacija supažindinamas pasirašytinai.
10. Dėl numatytų pacientų neteisėtų veiksmų asmens sveikatos priežiūros specialistai gali kreiptis į teisėsaugos institucijas teisės aktų numatyta tvarka.
11. Dėl asmens sveikatos priežiūros specialisto sprendimo nepradėti / nutraukti asmens sveikatos priežiūros paslaugų teikimą, pacientas gali pateikti skundą ligoninės direktoriui.
12. Šis tvarkos aprašas įsigalioja nuo 2025 metų vasario 19 d.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_